b'\n_START_ARTICLE_\nRaid (televisiosarja)\n_START_SECTION_\nJuoni\n_START_PARAGRAPH_\nSarja sijoittuu tarkemmin m\xc3\xa4\xc3\xa4rittelem\xc3\xa4tt\xc3\xb6m\xc3\xa4\xc3\xa4n nykyhetkeen, jossa talousel\xc3\xa4m\xc3\xa4 on ajautunut yh\xc3\xa4 enemm\xc3\xa4n monikansallisten yhti\xc3\xb6iden k\xc3\xa4siin ja rikollisuus on yh\xc3\xa4 j\xc3\xa4rjest\xc3\xa4ytyneemp\xc3\xa4\xc3\xa4 ja sinisilm\xc3\xa4iset rikostutkijat ovat aseettomia sen edess\xc3\xa4. Espoosta on tehty erikoistalousalue, jossa vaikuttaa suuryhti\xc3\xb6 Escon. _NEWLINE_Suomessa ja Ruotsissa mainetta niitt\xc3\xa4nyt rikollinen Raid palaa Suomeen. Samana iltana talousrikoksia tutkinut komisario ammutaan Pasilassa televisiostudioon. Pian toinen poliisi kuolee kes\xc3\xa4m\xc3\xb6kill\xc3\xa4\xc3\xa4n, ja tapaus n\xc3\xa4ytt\xc3\xa4\xc3\xa4 itsemurhalta. Tapauksia tutkii Helsingin rikospoliisin komisario Eero Jansson kollegoineen. My\xc3\xb6s Raid yst\xc3\xa4vineen on omista syist\xc3\xa4\xc3\xa4n samojen juttujen per\xc3\xa4ss\xc3\xa4. Murhien taustalta paljastuu taloussotkujen ja salaliittojen vyyhti, johon kietoutuu Suomen johtavia poliitikkoja ja talousel\xc3\xa4m\xc3\xa4n eliitti\xc3\xa4.'